**ELŐTERJESZTÉS**

**Szombathely Megyei Jogú Város Közgyűlésének 2018. október 25-i ülésére**

**Javaslat Szombathely közlekedési rendszerének felülvizsgálatára**

1. **A jelenlegi közlekedési helyzet kiváltó okainak bemutatása**

Az elmúlt években minden szombathelyi számára jól érzékelhető módon jelentősen megnőtt a Szombathely területén a járműforgalom, korábban nem látott terhelést adva a szombathelyi közúthálózatnak és parkolási rendszernek. Ezt támasztja alá a Szombathelyen fizetett gépjármű adóhoz kapcsolódó adótárgyak (gépjárművek) száma, amelynek alakulását az alábbi táblázat szemlélteti.

|  |  |
| --- | --- |
| Adóév | Adótárgyak száma (db) |
| 2009 | 34 179 |
| 2010 | 33 579 |
| 2011 | 33 269 |
| 2012 | 33 731 |
| 2013 | 33 893 |
| 2014 | 34 571 |
| 2015 | 35 209 |
| 2016 | 35 876 |
| 2017 | 37 274 |
| 2018 | 38 487 |

A kimutatásból látszik, hogy 5 év alatt 4.585 darab gépjármű jelent meg adótárgyként helyben kimutatható formában Szombathely útjain. Megalapozottan vélelmezhető, hogy ez a tendencia nem korlátozódik Szombathely közigazgatási területére, hanem hatványozottan érvényes a környékbeli településekre is, amelyek lakói szintén városunk infrastruktúráját használják, de a gépjármű adót az állandó lakcímük szerinti településen fizetik meg, így a fenti táblázatban nem jelennek meg. Mindezeken túlmenően számos olyan jármű is használja a szombathelyi közúthálózatot, amelyek tulajdonosai sem Szombathelyen, sem pedig az agglomerációban nem rendelkeznek állandó lakcímmel, így a helyi nyilvántartásokban nem jelennek meg.

Fentiek alapján kijelenthető, hogy a szombathelyi közúthálózat terhelése az elmúlt 5 évben, drasztikusan, rendkívül nagy ütemben, kimutatható módon legalább 20 százalékkal növekedett. Lényeges körülmény az is, hogy jelenleg nem látszik a folyamat vége.

A fent leírtakhoz hozzá kell fűzni azt a lényeges körülményt is, miszerint városunkban az országhatártól való kis távolság miatt jelentős a nemzetközi forgalom, itt találkoznak a megye sugárirányú főútjai és fontosabb összekötő útjai, így Szombathely, mint megyeszékhely és régióközpont jelentős bejáró forgalmat bonyolít le. A közúthálózat további problémájaként és a forgalmat lassító adottságként említhető az a körülmény is, hogy Szombathelynek csak 2 db vasúti külön szintű átjárója van, a többi átjáró szintbeni. A vasút észak-déli irányban kettévágja a települést az ipari kereskedelmi területtől.

Nyilvánvaló, hogy Önkormányzatunknak nincs is lehetősége arra, hogy a fentiekben vázolt tendenciát érdemben befolyásolja, ezért elsősorban a közlekedési rendszer felülvizsgálatára és Önkormányzatunk általi – a pénzügyi lehetőségeket és a városi adottságokat figyelembe vevő – továbbfejlesztésére van szükség.

1. **Helyzetelemzés**

A felülvizsgálat előkészítéseként az alábbi helyzetelemzést terjesztem a Tisztelt Közgyűlés elé.

A település fő-és gyűjtőútjai az országos közutakon kívül az alábbiak:

1. **főutak:**

Városközpont körüli forgalmi négyszög: Thököly u. - Kiskar u. – Hollán E. u. – Sörház u. - Petőfi S. u. - 18-as Honvéd u. – Vörösmarty u. – Szt. Márton u. a Thököly utcáig

Körút:

* Bartók B. krt. - Horváth Boldizsár krt. - Bocskai István krt. - Semmelweis utca - Vasút u. – Zanati úti új külön szintű kereszteződés – Temető vasút melletti területe - Pázmány P. krt. - Szent Flórián krt. - Brenner Tóbiás krt. - Jókai M. u.

Külső kör-jellegű szakaszok:

* Csaba utca – Szent Gellért u. – új szakasz a Körmendi út és Jáki út között – Ferenczy István u. – új szakasz a Nárai u. külső és Ny-i összekötő út között;
* Távlatra tervezett 87. sz főút új nyomvonalra történő átállása után a Söptei úti körgyűrűtől a Metro áruház előtti körforgalomig tartó szakasza – Metro áruház előtti körforgalomtól a Saághy István utca a Szent Imre herceg úti körforgalomig - Muskátli utca az oladi körforgalomig;
* távlatra tervezett 86. sz főút új nyomvonalra (Balogunyom) történő átállása után körgyűrű déli szakasza – a hosszú távra tervezett Ny-i összekötő út megépítése után a Külső Pozsonyi út- és Temesvár utcán keresztül – az új Ny-i út (Mélykút utca, Olad Platótól délre, valamint az Olad Plató területén) – az új összekötő útig;
* Váci M. utca - új nyomvonal a volt rohonci vasút helyén a Lovas útig, - Lovas út és Teleki Blanka utca folytatása a VASÉP telepén keresztül a kőszegi vasút szintbeni kereszteződésével - Söptei út a körgyűrűig;
* Az Olad Plató középső és déli oldalán keresztül a Mélykút utcáig – Mélykút utca és folytatása a Pap árok mellett - a Ferenczi utca folytatása, Ferenczi utca, volt szeméttelepen keresztül – csatlakozás a Körmendi útra.

Sugár irányú utak:

* forgalmi négyszögtől délre a Hunyadi út - Szöllős utca - Rumi út - Rumi út külső a közigazgatási határig;
* forgalmi négyszögtől délre a Magyar László utca - Dózsa György utca - Körmendi út;
* körúttól (Bagolyvár) nyugatra a Nárai út külső a tervezett belterületen és külterületen;
* körúttól (Emlékmű) nyugatra a Jégpince út Mélykút utcáig (forgalmi útig) tartó szakasza;
* forgalmi négyszögtől észak-nyugatra a Rohonci út, Dolgozók útja, az új 89-es bevezető szakaszáig;
* forgalmi négyszögtől nyugatra az Óperint utca;
* forgalmi négyszögtől északra a Paragvári utca - Szent Imre herceg utca. Forgalmi négyszögtől É-ra – Vörösmarty utca - 11-es Huszár út - Metro áruház előtti körforgalom - Kőszegi út a 89-es útig, a Vépi út a körgyűrű körforgalmáig;
* az új 89-es út nyugati oladi leágazásától a körforgalmon keresztül a Ny-i közigazgatási határáig.

**b.) gyűjtőutak:**

* + Söptei út, Lovas u.
  + Kodály Z. u.
  + Kassák L. u. összeköttetése a Muskátli utcával, valamint a Dolgozók útjával
  + Szűrcsapó utca a Paragvári u. és Rohonci út között
  + Ernuszt K. u. - Szabadföld u. - Márton Áron utca - az oladi plató új utcája
  + Kárpáti K. u. - Homok út a körútig.
  + Rohonci úttól (Árkádia) a Kárpáti K. utcáig tartó új szakasza, - Rigóvölgyi u. – csatlakozás a nyugati forgalmi úthoz.
  + Gagarin utca
  + Kálvária utca
  + Nárai utca
  + Erdei iskola u. a nyugati forgalmi útig – a nyugati kiskertekig
  + Sorok u. - Károly R. u.
  + Mátyás király u.- Rumi út a Csiti-tóig
  + Szent István kir. u. - Bogáti út, Bogáti fasor
  + Új gyűjtőút a Szent István kir. u. - 87. sz. főút között
  + Külső Zanati út a Körforgalomtól a 86. sz. főút középső és keleti csomópontjáig
  + Pálya utca
  + Kolozsvár u.
  + Szövő u.– vasút melletti utca - Puskás T. u.– Puskás T. u folytatása a körgyűrűig
  + Wesselényi M. u.
  + Király utca (Március 15. tér és Széll K. u. közötti szakasza), - Szelestey L. u. - Széll K. u
  + Forgalmi négyszögtől északra Március 15. tér – Markusovszky utca - Körúttól Sugár út – Irottkő utca - Maros u.
  + Parkerdei út a nyugati forgalmi úttól a Kelemen majorig
  + Sárdi-ér utca – Liliom utca
  + Csaba utca - Sárdi-ér utca – 87-es út körgyűrűre való kikötési csomópontjáig
  + Mérleg utca, kikötés a Vépi útra, ill. a Sárdi-ér utcáig
  + Újvilág utca

**A városi közúti hálózat jellemzői**

A város belterületi közúthálózatának hossza 218 km, a Magyar Közút NZRt. kezelésében mintegy 20 km hosszú, Szombathelyen átvezető országos közúthálózat található.

A 2017-es önkormányzati közúti statisztikai adatlap szerint ebben az évben a belterületi közúthálózat kb. 80%-a volt burkolt. A belváros utcái teljes hosszukban szilárd burkolattal rendelkeznek, elmaradás a kertvárosias lakóterület kiszolgáló- és lakóútjainál van, azonban itt is fokozatos, de folyamatos javulás tapasztalható. A külterületi utak esetében a kiépítetlen utak aránya lényegesen magasabb, közel 94%.

|  |  |  |  |  |  |  |
| --- | --- | --- | --- | --- | --- | --- |
| Ssz. | Útkategóriák | | Hossz | | Kiépített utak | |
| a 19/1994. KHVM rendelet besorolása szerint | | kiépített | kiépítetlen | területe | átlagszélesség |
| km | | ezer m2 | m |
| 1 | Belterületi közutak | Elsőrendő főutak | 0,000 | 0,000 | 0,000 | 0,00 |
| 2 | Másodrendű főutak | 33,702 | 0,000 | 313,428 | 9,30 |
| 3 | Gyűjtőutak | 32,800 | 0,000 | 255,840 | 7,80 |
| 4 | Kiszolgáló és lakóutak | 151,864 | 50,072 | 846,687 | 5,50 |
| 5 | Belterületi közutak összesen (1+ 2 + 3 + 4) | | 218,366 | 50,072 | 1415,955 |  |
| 6 | Külterületi közutak | | 10,080 | 113,500 | 54,432 | 5,40 |
| 7 | Bel- és külterületi közutak összesen (5 + 6) | | 228,446 | 163,572 | 1470,387 |  |
| 8 | Kerékpárutak | | 31,268 |  | 81,0 | 2,50 |
| 9 | Gyalogutak és járdák | | 292,610 |  | 584,918 | 2,00 |

A város közúti hálózata, amit másodrendű főutak, gyűjtőutak és mellékutak hierarchikus felépítése alkot, sugaras-gyűrűs szerkezetű, kevés körirányú elemmel.

A fő- és gyűjtőutak bonyolítják le a városon belüli forgalom nagy részét, ezért ezen utakat és csomóponti kapacitását kell megvizsgálni. A 2002. évben végzett forgalomszámlálás óta nem történt számlálás.

A közlekedés jövőbeli alakulásának meghatározásához a jelenlegi közlekedési igények nyújtanak kiindulási alapot. Egy adott terület közlekedési igényei a területről kiinduló helyváltoztatások formájában jelennek meg. A térségből kiinduló helyváltoztatások a célok szerint területközi áramlatokra oszthatók szét. A helyváltoztatások a közlekedési infrastruktúra hálózatán utazások formájában jelennek meg, melyek az egyes keresztmetszetekben összegződnek.

Egy város közlekedésében a következő forgalmi rétegek különíthetők el.

Nem motorizált közlekedési formák

Gyaloglás

Kerékpározás

Közúti forgalom:

Helyi lakosok személygépkocsis helyváltoztatásai (beleértve a motorkerékpáros forgalmat is).

Helyi telephelyű tehergépjárművek helyváltoztatásai.

A város határán belépő, vidéki telephelyű személy-, és tehergépjárművek helyváltoztatásai.

Tömegközlekedési forgalom:

Helyi lakosok tömegközlekedéssel megtett helyváltoztatásai.

A város határán belépő vidékiek helyváltoztatásai a tömegközlekedési hálózaton.

A fenti rétegekre vonatkozóan ismerni kell a forgalom (jármű, utas) nagyságát, illetve a jelenlegi forgalmi igényeket, melyek alapját adják egy, a körzetek közötti közúti és tömegközlekedési honnan-hová helyváltoztatási mátrixnak.

1. **A főbb közlekedési problémák meghatározása**

Lakossági és képviselői visszajelzések, valamint a nyilvánvalóan tapasztaltak szerint általános érvénnyel a következő közlekedési probléma definiálható: a reggeli, a műszakváltásokhoz, az iskolakezdési/befejezési és a délutáni csúcsforgalmi időszakokban torlódások tapasztalhatók a fő és gyűjtőutakon, függetlenül attól, hogy a csomópontokban milyen forgalomszabályozás van (jelzőlámpás, közúti jelzőtáblás, körforgalom). A lakótelepeken az esti időszakokban a parkolás lehetőségének hiánya jelent állandó problémát.

**A városon belüli kapcsolatok javítására a jelenlegi ismeretek alapján az alábbi beavatkozások vizsgálata indokolt:**

* a nyugati városrész megközelítésének problémaköre;
* a Kámon – Herény városrész és a belváros közlekedési kapcsolata;
* a Külső Rumi út és a 86-os sz. főút csomópontjának terhelése;
* a Zanati út és a Vörösmarty utca forgalomszabályozása;
* a Puskás Tivadar utcai iparterület megközelítése;
* a belső körút dél, dél-nyugati részének forgalmi terhelése;
* a 87-89. sz. főút közös szakaszának terhelése;
* a kerékpárút-hálózat hiányosságai.

A közlekedési problémák enyhítéséhez hozzájárulhat, ha a szombathelyi nagy foglalkoztatók felülvizsgálják a munkakezdések, illetve műszakváltások egymáshoz viszonyított ritmusát, és azok változtatásával időben széthúzva csökkentenék az egyidejű forgalmi terhelést a város útjain.

**A parkolási helyzet kezelése:**

Az országos tendencia Szombathely Megyei Jogú Városra is érvényes, miszerint a parkoló mérleg jelentős hiányt mutat.

Az Önkormányzat a fennálló helyzet javítására az alábbi területekre tervdokumentációt készíttetett:

* Kivitelezési ajánlatkérési folyamatban lévő parkolók:
* Kodály Z. u. – Váci M. u. (Bem 11. sz. mögött) parkoló (74 db)
* Felsőőr u. 8-10. sz. és 18-20. sz. közötti parkolók (18, ill. 21 db.)
* Király u. 11. sz. mögötti tömbbelső (19 db)
* Kőszegi u. 32-42. sz. ingatlanok mögötti tömbben 120 db parkoló (SZOVA NZRT. beruházásában)
* Érvényes építési engedély és kiviteli terv áll rendelkezésre:
* Szűrcsapó u. 22. melletti parkoló (35 db)
* Kiviteli terv áll rendelkezésre (építési engedély lejárt):
* Bakó József utcai parkoló (62 db)
* Tervezési ajánlatkérés folyamatban:
* Bem J. u. 27. – 29. sz. között (volt autóbuszforduló) parkoló kialakítása

A Helyi Építési Szabályzat az alábbi helyszíneken jelölt tervezett várakozóhelyeket:

1. A Váci Mihály utca – Paragvári utca csomópont átépítésével a meglévő csomópont helyén tervezett parkolólemez, parkolóház
2. Bartók Béla krt. 40. szám előtti szakaszon tervezett parkolólemez, parkolóház
3. Kőszegi utca – Király utca közötti terület
4. 2759/2 hrsz-ú ingatlanon a volt Rohonci vasúti töltés – Perint-patak – Váci Mihály u. által határolt területen tervezett parkoló
5. Váci Mihály u. 36-66. mögött tervezett parkoló
6. Váci Mihály u. 68-72. szám mögött a Kodály Zoltán u. felől tervezett parkoló
7. 2759/52 hrsz-ú ingatlanon a Váci Mihály u. 39. - Bem József utcai trafóház által határolt területen tervezett parkoló
8. Bem József u. 11-13. között tervezett parkoló
9. Bem József u. 21-23. között tervezett parkoló
10. Bem József u. 27. szám mellett tervezett parkoló
11. Hunyadi út 51. szám és a Károlyi Antal u. 1. szám között tervezett parkoló
12. Krúdy Gyula u. 2. szám előtt tervezett parkoló + „Kispityer” vendéglő melletti parkoló felújítás
13. Krúdy Gyula u. 6-12. között tervezett parkoló
14. Felsőőr u. 8-10. között tervezett parkoló
15. Felsőőr u. 18-20. között tervezett parkoló
16. Károly Róbert u. 3-15. mögött tervezett parkoló
17. Károly Róbert u. 6-12. mögött parkoló bővítés
18. Károly Róbert u. 62-64. mögött tervezett parkoló
19. Fogaras u. 10. mellett parkoló felújítás

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2018. október „ ”**

**/: Dr. Puskás Tivadar :/**

**HATÁROZATI JAVASLAT**

**…./2018. (X.25.) Kgy. számú határozat**

1. Szombathely Megyei Jogú Város Közgyűlése a „Javaslat Szombathely közlekedési rendszerének felülvizsgálatára” című előterjesztést megtárgyalta és az abban foglalt helyzetelemzést tudomásul veszi.
2. A Közgyűlés felkéri a polgármestert, hogy az előterjesztésben foglalt beavatkozási lehetőségeket külön-külön vizsgálja meg, és a konkrét intézkedésekre vonatkozó javaslatait terjessze a Közgyűlés elé.

**Felelős:** Dr. Puskás Tivadar polgármester

Illés Károly alpolgármester

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal /1. pont vonatkozásában/

2019. december 31. /2. pont vonatkozásában/